Къэбэрдей-Балъкъэрым и гъащIэм ухегъаплъэ
Къэбэрдей-Балъкъэрыр Урысейм зэрыгухьэрэ илъэс 460-рэ щрикъум ирихьэлIэу «Эльбрус» тхылъ тедзапIэм къыщыдэкIащ республикэм и нобэрей гъащIэм щы- гъуазэ ухуэзыщI, абы и щIыпIэ дахэхэр къыщыгъэлъэгъуа сурэтхэр щызэхуэхьэса «Кабардино-Балкария» тхылъыр.
«Кавказ Курыхым и нэхъ лъагапIэ щIыпIэм хуозэ Къэбэрдей-Балъкъэрым и щIыналъэр. Абы и гъунапкъэхэр ипщэ лъэныкъуэмкIэ — Куржым, ищхъэрэмкIэ — Ставрополь крайм, къухьэпIэмкIэ — Къэрэшей-Шэрджэсым, къуэкIыпIэмкIэ — Осетие Ищхъэрэ — Аланием йокIуалIэ. Псори зэхэту КъБР-м и щIыналъэр километр зэбгъузэнатIэу мин 12,5-рэ мэхъу. Илъэ-сым и махуэ нэхъыбэр дыгъэпсу зэрекIуэкIым, щIыуэпс телъыджэ зэриIэм, щIыгулъ бэвылъэу зэрыщытым мы щIыпIэм сытым дежи цIыхухэр кърешалIэ.
Ижь-ижьыж лъандэрэ мыбы щопсэу адыгэхэмрэ балъкъэрхэмрэ. Нобэ Къэбэрдей-Балъкъэрым и цIыхухэм я бжыгъэр мин 864-рэ мэхъу, абыхэм яхэтщ Урысей Федерацэм и лъэпкъ зэмылIэужьыгъуэхэр.
Ди республикэр зыхыхьэ къэралым и мызакъуэу, хамэ щIыналъэхэми цIэрыIуэ щыхъуащ абы и цIыхухэм я зэфIэкI лъагэхэмкIэ, я ехъулIэныгъэхэмкIэ, апхуэдэуи дуней псом и туристхэр къезышалIэ и щIыпIэ дахэхэмкIэ.
Къэбэрдей-Балъкъэрым и гъащIэ купщIафIэм, абы и щIыуэпс телъыджэм теухуащ тхылъыр», — дыкъыщоджэ пэублэ псалъэм.
КъыдэкIыгъуэр Iыхьитхуу зэхэлъщ: «Дыгъэпс щIыналъэ», «Щэнхабзэ. Егъэджэныгъэ. Узыншагъэр хъумэнымкIэ IэнатIэ. Спорт», «Промышленность. Мэкъумэш хозяйствэ. Ухуэны-гъэ», «Налшык — Къэбэрдей-Балъкъэрым и къалащхьэщ», «Къэбэрдей-Балъкъэрым и аузхэр».
Дэтхэнэ зы Iыхьэми зытеухуа унэтIыныгъэр зэпкърыхауэ къыщыгъэ-лъэгъуащ, республикэм и гъащIэм щекIуэкI зэхъуэкIыныгъэхэм, зыужьыныгъэхэм ущагъэгъуазэ, абы и цIыху цIэрыIуэхэм я ехъулIэныгъэхэм топсэлъыхь, щIыналъэр зэрызэхэлъыр, абы и щIыуэпсыр, и щIыгулъыр, и хъугъуэфIыгъуэ нэхъыщхьэхэр зыхуэдэм и гугъу щыщIащ. Тхылъыр абы зи гугъу щыщIа Iуэхугъуэхэр наIуэу уи нэгу къыщIэзыгъэхьэ сурэт дахэхэмкIэ гъэщIэрэщIащ.
«Кабардино-Балкария» къыдэкIыгъуэр екIуу гъэхьэзыра зэрыхъуар зи фIыщIэр абы елэжьахэрщ. Проектыр къызэригъэпэщащ «Эльбрус» тхылъ тедзапIэм и унафэщI Ацкъан Руслан. Редколлегием хэтщ ЦIыхум и хуитыныгъэхэр хъумэнымкIэ КъБР-м уполномоченнэу щыIэ Зумакулов Борис, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, КъБР-м и ТхакIуэхэм я зэгухьэныгъэм и унафэщI Беппаев МутIалип, тхыдэджхэу Опрышкэ Олег, Дзэмыхь Къасболэт сымэ. Тхыгъэхэр игъэхьэзыращ лъахэхутэ, литературэдж Котляров Виктор. Тхылъым ихуа сурэтхэр трахащ Байсиев Ахъмэт, Елъкъан Артур, Журт Хьэсэн, Къарей Элинэ, Листопадов Евгений, Мамий Руслан, Толгуров Камал, Щоджэн Жаннэ сымэ. КъыдэкIыгъуэр ягъэщIэрэщIащ сырэтыщIхэу Алий Юрэрэ Бгъэжьнокъуэ Заурбэчрэ.
Тхылъым и куэдагъыр 500 хъууэ аращ.
ЩхьэщэмыщI Изэ.
